Diari Oficial de la Generalitat Valenciana


Sumari del DOGV 9839, del 30-04-2024 (2024/3201)

RESOLUCIÓ de 24 de gener de 2024, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte PSFV Castelló de Rugat i la seua infraestructura d'evacuació, en el terme municipal de Castelló de Rugat. Expedient: (2965428) 215/2022/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9839

Data del DOGV
:   30-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3201


Data del document
:   24-01-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 24 de gener de 2024, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte PSFV Castelló de Rugat i la seua infraestructura d'evacuació, en el terme municipal de Castelló de Rugat. Expedient: (2965428) 215/2022/AIA. [2024/3201]  
«Informe d'impacte ambiental  
Expedient: (2965428) 215/2022/AIA.  
Títol: PSFV Castelló de Rugat i la seua infraestructura d'evacuació.  
Promotor: Polux Venture Energy, SL.  
Òrgan substantiu: Servici Territorial d'Indústria, Energia i Mines de València (ATALFE/2020/175).  
Localització: Castelló de Rugat (València).  
Antecedents i tramitació administrativa  
En data 16 de setembre de 2022, el Servici Territorial d'Indústria, Energia i Mines de València va donar trasllat a este òrgan ambiental de la sol·licitud de determinació d'afeccions ambientals del projecte. En data 27 d'octubre de 2022, s'emet resolució d'inadmissió, basada en l'informe tècnic emés el 25 d'octubre de 2022, per no complir el projecte els requisits previstos en l'article 19.bis 1 del Decret llei 14/2020, de 7 d'agost del Consell, notificada el 31 d'octubre de 2022.  
  
En data 13 de desembre del 2022, el Servici Territorial d'Indústria, Energia i Mines de València va donar trasllat a este òrgan ambiental de la sol·licitud d'avaluació d'impacte ambiental simplificat del projecte. La sol·licitud s'acompanya de:  
- Document ambiental.  
- Projecte tècnic d'execució de la planta solar fotovoltaica, línia de mitjana tensió subterrània i subestació elèctrica denominada SET Castelló de Rugat.  
- Estudi d'integració paisatgística.  
- Pla de desmantellament de la instal·lació i restauració del terreny.  
  
- Documentació complementària.  
Consten en l'expedient els documents següents:  
- Informe de compatibilitat urbanística de l'Ajuntament de Castelló de Rugat, de data 28 d'octubre de 2020, en el qual, després de l'anàlisi de l'àmbit d'ubicació amb qualificació de sòl no urbanitzable de protecció agrícola, es considera que l'activitat projectada sí que és compatible amb la normativa i el planejament urbanístic municipal.  
- Informe de 4 de maig de 2022, de la Direcció General de Cultura i Patrimoni, favorable als efectes patrimonials previstos en l'art. 11 de la Llei 4/1998, d'11 de juny, del patrimoni cultural valencià per al projecte PSFV Castelló de Rugat i connexió a xarxa en diverses parcel·les del polígon 1 del TM de Castelló de Rugat amb subjecció a les condicions que se li indiquen.  
- Resolució de Confederació Hidrogràfica del Xúquer, de data 5 de setembre de 2022, d'autorització per a obres d'instal·lació de planta fotovoltaica en zona de policia de llits públics subjecta al compliment de les condicions que se li indiquen.  
Tal com establix l'article 46 de la Llei 21/2013, de 9 de desembre (d'ara en avant, LEA), este òrgan ambiental va efectuar consultes a les administracions públiques afectades.  
- En data 21 de desembre de 2022, a la Direcció General d'Obres Públiques, Transports i Mobilitat Sostenible, a la Direcció General de Política Territorial i Paisatge i a la Direcció General de Medi Natural i Avaluació Ambiental.  
- En data 26 de desembre de 2022, a l'Ajuntament de Castelló de Rugat.  
En data 20 de febrer de 2023, es reiteren les consultes en matèria de territori, paisatge i medi natural, al titular de l'òrgan jeràrquicament superior, de conformitat amb l'apartat 3 de l'article 46 de la LEA. En data 24 de febrer de 2023, es comunica al Servici de Gestió Territorial de la Direcció de Política Territorial i Paisatge, que esmene l'informe remés, que no es correspon amb el sol·licitat.  
Fins a la data d'emissió del present informe d'impacte ambiental, s'han rebut els informes següents:  
- En data 25 de gener de 2023 es rep informe, firmat en data 25 de gener de 2023, del Servici de Planificació de la Direcció General d'Obres Públiques, Transports i Mobilitat Sostenible, favorable, referent a infraestructures públiques de transport de titularitat autonòmica, fent observacions sobre l'execució del desdoblament de la carretera CV-60 per l'execució de l'autovia l'Olleria-Gandia CV-60. Tram l'Olleria-Terrateig. Clau 11-V-1986 (3), així com les autoritzacions requerides per a executar el projecte.  
- En data 3 de març de 2023 es rep informe, firmat en data 2 de març de 2023, de la Subdirecció General de Medi Natural i Avaluació Ambiental, favorable, condicionat al fet que es tinguen en compte totes les mesures arreplegades en l'informe, respecte a vegetació, avifauna, tancat, terreny forestal i medi físic. Establix que hauran d'excloure's de la instal·lació de panells solars fotovoltaics els terrenys forestals segons la Llei 3/1993, forestal de la Comunitat Valenciana, indicats en l'informe.  
- En data 11 de gener de 2024 es rep informe, firmat en data 21 de novembre de 2023, del Servici d'Infraestructura Verda i Paisatge de la Direcció General d'Urbanisme, Paisatge i Avaluació Ambiental, favorable, condicionat al fet que es duguen a terme les mesures d'integració paisatgística descrites en l'informe, i que estes es facen constar tant en l'autorització de la instal·lació com en el projecte d'execució.  
- En data 11 de gener de 2024, es rep informe de l'Ajuntament de Castelló de Rugat, de data 10 de maig de 2023, en què manifesta la conformitat amb el projecte, condicionat al fet que s'haurà d'aportar el projecte d'execució amb un pressupost amb el grau màxim de detall que se li indica i condicionat al fet que es resolga l'ocupació temporal del camí públic Castelló de Rugat, polígon 1, parcel·la 9012, referència cadastral 60472Y734288722810XV.  
- En data 11 de gener de 2024, es rep informe de la Confederació Hidrogràfica del Xúquer, de data 6 de juny de 2023, en què indica que es pronunciarà sobre la viabilitat de l'activitat únicament dins de zona de policia de llit públic, sense perjuí de les competències d'altres administracions. Atés que la planta fotovoltaica se situa en zona de policia de llit públic, en el tràmit de les possibles autoritzacions d'obres en zona de policia haurà de justificar-se el compliment del que es disposa en els articles 9 bis, 9 ter i 14 bis del Reglament del domini públic hidràulic. També arreplega una altra sèrie de consideracions i indica que l'escrit no pressuposa autorització administrativa per a executar obres.  
  
- En data 11 de gener de 2024 es rep informe del Servici de Gestió Territorial de la Direcció General d'Urbanisme, Paisatge i Avaluació Ambiental, de data 30 de novembre de 2023, en què considera la planta solar viable, d'acord amb les consideracions finals exposades en l'informe de data de 21 d'abril de 2023, mentres que la seua línia d'evacuació es determina viable; tot això, atenent les determinacions del PATRICOVA, així com de la resta de normatives d'aplicació i les cartografies oficials d'ordenació del territori.  
- En data 11 de gener de 2024, l'òrgan substantiu trasllada a este òrgan ambiental les al·legacions formulades per particulars i per l'Ajuntament de Castelló de Rugat durant la informació pública realitzada en el seu tràmit d'autorització mitjançant publicació en el DOGV núm. 9488 de data 13.12.2022.  
La informació que conté l'expedient aporta elements de juí suficients per a continuar amb el procediment d'avaluació d'impacte ambiental simplificada.  
Criteris ambientals  
Per a l'emissió d'este informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'esta.  
Característiques del projecte  
El projecte promogut per Polux Venture Energy, SL, preveu l'execució i la posada en funcionament de la planta solar fotovoltaica denominada Castelló de Rugat de potència instal·lada 19.978,20 KWp, línia subterrània de mitjana tensió (LSMT) i subestació elèctrica ST Rugat 66/30 Kv (formada per una subestació elevadora i una subestació de maniobres), que connectarà la planta fotovoltaica amb la línia de distribució d'I-DE Redes Eléctricas Inteligentes, SAU (Iberdrola), línia DC Alzira-Alcoi 66 kV. L'actuació se situa en el terme municipal de Castelló de Rugat (València).  
Tant la subestació elevadora que transformarà la tensió d'eixida de la planta FV de 30 kV a la tensió del punt de connexió, 66 kV, i la subestació de maniobres que realitzarà l'obertura de la línia elèctrica d'I-DE Redes Eléctricas Inteligentes, SAU (Iberdrola), seran les dos objecte d'altres projectes tècnics, encara que la infraestructura es considera en conjunt a l'hora de valorar els impactes generats.  
L'àrea cadastral vinculada és de 51,93 ha, amb un total de la superfície ocupada per la central solar fotovoltaica (perímetre del tancat) de 45,60 ha. Per la seua banda, la subestació consta d'una superfície gràfica de 0,25 ha.  
La planta fotovoltaica se situarà en el TM de Castelló de Rugat, en el polígon 1, parcel·les 136, 140, 141, 142, 143, 144, 145, 146, 147, 156, 157, 158, 159, 160, 161, 163, 164, 173, 175, 176, 177, 178, 179, 180, 183, 184, 185, 186, 189, 191, 192, 193, 202, 203, 204, 206, 211, 212, 213, 214, 215, 216, 217, 447, 467, 9012, 9003 i 9008. La subestació SET Castelló de Rugat se situarà en la parcel·la 253 del polígon 1, i la línia de mitjana tensió subterrània se situarà en el polígon 1, parcel·les 9015 i 232, del mateix terme municipal.  
El parc solar fotovoltaic estarà format per 6 centres de transformació de 3.200 kVA cada un, amb un total de 108 inversors de 185 kW. El camp generador estarà format per mòduls fotovoltaics agrupats en sèries de panells orientades a l'est-oest per als seguidors i orientades al sud per a les estructures fixes.  
El sistema de suport dels panells fotovoltaics estarà format per estructures d'acer galvanitzat, acer inoxidable o alumini, per a evitar i previndre l'oxidació. El sistema de suport de mòduls es clavarà en el terreny, es caragolaran a este o es fixaran amb fonamentacions en funció de les característiques físiques del sòl. El generador fotovoltaic es concep mitjançant seguidor monofila a un eix.  
Les línies de mitjana tensió comprendran la instal·lació de conducció elèctrica subterrània a 30 kV que conduirà l'energia generada des de cada un dels centres de transformació en la planta solar fins a la subestació elevadora de nova construcció. Hi haurà 2 línies independents que connectaran 3 centres de transformació cada una. El tram de xarxa subterrània discorrerà pels camins existents. Les línies subterrànies de mitjana tensió de la planta fotovoltaica tindran les longituds següents:  
  
- L1. Línia que connecta els CT1, CT2, CT3, CT4. Longitud de la línia 1.953 metres.  
- L2. Línia que connecta els CT4, CT5, CT6. Longitud de la línia 1.560 metres.  
El punt de connexió de la central amb la xarxa de distribució es realitzarà en un suport existent de la LAAT ALZIRA - ALCOI. Es tracta d'una línia aèria de 66 kV, amb una longitud de 29 m.  
L'accés principal a la planta s'efectuarà a través d'un camí públic que connecta amb la carretera CV-60, a l'altura aproximada del quilòmetre 15. Este camí públic connecta amb un altre camí públic denominat camí Pobla Duc-Ràfol, el qual dona accés directe a la planta FV. Per a l'accés a la planta, es retirarà la capa superficial vegetal mitjançant desbrossament, per a la posterior compactació del terreny natural i l'aportació de 20 cm de llast. Es procedirà a l'execució minimitzant al màxim els moviments de terres i la topografia natural del terreny. A més, és necessària la retirada dels peus arboris dels cultius dins del perímetre de clos. En el cas de la superfície ocupada per l'LSMT, el desbrossament es limita a les rases, que han de realitzar-se per a la línia subterrània entre 0,40 a 1 m. El tancat complirà en tot moment les lleis vigents, motiu pel qual es regulen les condicions per a la instal·lació, modificació i reposició de tancaments cinegètics i no cinegètics a la Comunitat Valenciana.  
L'anivellament del terreny mitjançant moviment de terres en les zones necessàries es farà per mitjans mecànics amb un moviment de terra el més òptim possible, sense fer terraplens superiors a 0,5 metres. No s'alteraran els corrents ni pendents generals de les parcel·les, ni es modificaran els bancals o les terrasses ja existents, mantenint l'orografia actual del terreny, i caldrà canalitzar, mitjançant una xarxa de drenatges, les escorrenties en les zones on estes puguen erosionar el terreny.  
  
La instal·lació s'estima que tinga una vida útil de 30 anys. Al final d'este període, una avaluació per a estimar si es pot mantindre en operació la planta durant 5 o 10 anys més.  
Característiques de l'impacte potencial  
Les accions del projecte productores d'impactes són:  
- Fase d'implantació: desbrossament de vegetació, transport i apilament de materials, moviments de terres, instal·lació i muntatge, rases, construcció LSMT i subestació, i neteja del terreny.  
- Fase d'explotació: funcionament i producció d'energia, elevació d'energia, evacuació d'energia, i labors de manteniment.  
- Fase de desmantellament, restauració i abandó: desmantellament de les instal·lacions, neteja, adequació del terreny i restauració.  
  
Els principals impactes sobre l'atmosfera es produiran durant la fase d'implantació i la fase de desmantellament, a causa del moviment de terres, transport de materials, desbrossament i altres, mentres que, durant la fase d'explotació, poden ser els puntuals generats per activitat de manteniment segons la necessitat. En tot cas, es consideren compatibles.  
El risc de contaminació a les aigües a causa d'abocaments accidentals es considera poc probable, i, en cas d'haver-hi residus perillosos, estos es gestionaran de manera adequada mitjançant un gestor autoritzat. Es considera que no s'afecta el traçat de llits públics, sinó a la xarxa de drenatge natural de l'entorn, encara que lleument, ja que l'actuació se situa sobre zones de relleus suaus, la qual cosa disminuïx el moviment de terres a realitzar.  
El document ambiental descriu els impactes sobre el sòl derivats de la modificació del relleu (accessos, treballs previs per al muntatge, obra civil i rases), l'erosió (la ubicació de la planta fotovoltaica, línia i subestació elèctrica es correspon amb un d'erosió actual molt baixa, 0-7 t/ha/any i un risc d'erosió potencial baixa, 7-15 t/ha/any), la compactació (vehicles i maquinària, accessos apilament de material) i la contaminació d'este per substàncies o elements químics que puguen afectar la seua qualitat (el risc de contaminació al sòl per abocaments accidentals es considera poc probable). En general, els impactes del sòl es consideren risc lleus.  
L'impacte principal sobre la vegetació es dona per l'eliminació directa d'arbres i plantes. La deposició de partícules sobre les fulles és un altre dels impactes generats.  
Consultat el banc de dades de biodiversitat, no es detecten espècies de flora protegida afectades en l'àmbit d'ubicació de la instal·lació.  
  
Els impactes generats sobre la fauna són negatius, puntuals i temporals durant la fase d'implementació i el manteniment, perquè les actuacions es realitzen en un temps determinat, per zones i en horari diürn. D'altra banda, durant la fase d'explotació, en general, la fauna tornarà a la zona a causa de l'absència de persones i soroll. Consultades quadrícules UTM 1 x 1 km de la Comunitat Valenciana i zones limítrofes del banc de biodiversitat, no s'obtenen resultats per a espècies de fauna prioritàries. Tampoc hi ha presència d'hàbitats en la zona d'estudi, ni microreserves.  
El projecte de la planta solar fotovoltaica afecta la zona de protecció de l'avifauna per línies elèctriques, inclosa en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i l'electrocució. No obstant això, atés que la línia d'evacuació que es projecta és subterrània, no hi ha risc de col·lisió i electrocució.  
El tancat perimetral serà de tipus cinegètic, amb obertura inferior de dimensions suficients per a garantir el pas d'animals. Les distàncies per a la ubicació del tancat, la construcció dels edificis elèctrics i la instal·lació de l'estructura fotovoltaica, respecten les distàncies exposades en les ordenances del municipi de Castelló de Rugat, segons exposa el promotor.  
Tant la planta com les seues línies d'evacuació es troben en el vedat esportiu de caça Club de Caçadors de Sant Roc (matrícula V-10906). Per això, es recomana informar els seus titulars del canvi d'activitat que suposarà la instal·lació de la planta solar i de les implicacions que això puga tindre a l'efecte de l'article 39 de la Llei 13/2014, de 27 de desembre, de caça de la Comunitat Valenciana, així com del traçat de les seues línies d'evacuació i el moment en què s'executaran les obres.  
  
El municipi de Castelló de Rugat queda inclòs en el llistat de municipis afectats per danys de conill, per la qual cosa hauran de complir-se les mesures de control que disposa la Resolució del 31 d'agost de 2020, del director general del Medi Natural i Avaluació Ambiental, per la qual s'actualitza l'annex de l'Orde de l'11 de juny de 2009, de les directrius extraordinàries per a l'aprofitament, la gestió i el control del conill de muntanya, amb especial consideració de l'article 14 d'esta.  
  
La instal·lació se situa en sòl classificat SNU-P, com a zona rural protegida municipal (protecció agrícola) segons el Pla general de Castelló de Rugat, sense estar l'ús d'instal·lació fotovoltaica per a generació d'energia elèctrica expressament prohibit en el planejament urbanístic municipal, i amb el certificat de compatibilitat urbanística emés per l'Ajuntament de Castelló de Rugat amb resultat de l'activitat projectada com a compatible.  
L'àmbit d'ubicació del projecte té un marcat caràcter agrari, amb uns usos actuals predominants de terres de conreu no cultivades i de llenyosos (vinya, olivar i altres fruiters). La planta solar projectada es desenvolupa en els dos laterals del camí del Ràfol, en la zona intermèdia dels nuclis de població Castelló de Rugat, Ràfol de Salem i la Pobla del Duc.  
La planta solar fotovoltaica Castelló de Rugat es localitzarà en les proximitats dels camins Pobla Duc-Ràfol (polígon 1, parcel·la 9008) i camí Castelló de Rugat (polígon 1, parcel·la 9015), i ocuparà, quasi íntegrament, el traçat del camí Castelló de Rugat (polígon 1, parcel·la 9012). El fet que este camí es trobe dins del recinte previst per a la planta fotovoltaica fa que es preveja l'ocupació d'este camí públic durant la vida de la planta fotovoltaica. Una vegada la planta solar arribe al final de la seua vida útil, este camí haurà de reposar-se tal com està en l'actualitat. Conforme a l'informe de l'Ajuntament de Castelló de Rugat, es considera que no és una ocupació temporal a causa del període d'ocupació (30 anys o més), per la qual cosa haurà d'establir-se, si és el cas, alguna mena de conveni i cànon per esta ocupació en el cas que poguera realitzar-se i la corporació ho estimara convenient, i sempre que no afectara altres parcel·les que actualment tingueren dret de pas per este camí.  
  
El document ambiental analitza una sèrie d'alternatives de localització de la planta solar fotovoltaica, incloent-hi l'alternativa zero, la qual és descartada per no comportar l'augment d'energia elèctrica procedent d'energies renovables. S'analitzen tres alternatives addicionals, en les quals es valora que compten amb les característiques desitjades, que siguen tècnicament viables i no presenten condicionants ambientals significatius.  
L'alternativa 1 queda descartada, per ocupar una superfície més gran i afectar sòl no urbanitzable protegit per patrimoni cultural. Les alternatives 2 i 3 són similars quant a superfície i característiques, però l'alternativa 3 es troba en una zona de menys visibilitat, i a una distància més gran d'infraestructures i vies pecuàries. A més, l'alternativa 3 prescindix d'SNU de protecció arqueològica i la major part de la resta d'SNU de protecció de llits; amb la qual cosa presenta menys risc geomorfològic. Analitzades estes tres alternatives, es considera l'alternativa 3 com la més adequada des del punt de vista ambiental i de rendibilitat, ja que presenta una superfície suficient i adequada per a dur a terme l'activitat, i compromet el medi el mínim possible.  
Segons la capa PATFOR del visor de la GVA, la planta solar fotovoltaica, solapa per l'oest amb sòl forestal, coincidint amb els llits del barranc de Marxillent i del barranc de l'Ofra.  
De conformitat amb l'informe emés pel Servici de Gestió Territorial, i conforme a la cartografia del PATRICOVA, hi ha afecció per inundabilitat de caràcter geomorfològic al nord de la planta per la presència del barranc de Castelló de Rugat, així com per la part oest, central i est, a causa del barranc de Marxillent i de l'Ofra, respectivament. No obstant això, veient els perfils topogràfics dels barrancs confrontants, i que estos es troben bastant encaixats, amb els panells retirats de les zones afectades, així com que la part central amb afecció per perillositat d'inundació de caràcter geomorfològic es troba lliure d'ocupació per panells, es determina que l'afecció per perillositat d'inundació no és significativa, per la qual cosa no seria necessari la presentació d'un estudi d'inundabilitat.  
La ubicació del projecte no solapa geogràficament amb Xarxa Natura 2000, ni espais naturals protegits recollits en la Llei 11/1994, ni afecta cap via pecuària. Tampoc està situat en territori qualificat de paisatge de rellevància regional. Els corredors territorials més pròxims es troben a una distància superior als 1.800 metres, per la qual cosa no s'hi preveu afecció.  
No es consideren impactes sobre àrees protegides, ja que no s'hi veuen afectades directament ni indirectament. El Paratge Natural Municipal de l'Ermita i el Paisatge Protegit de l'Ombria del Benicadell són alguns dels més pròxims, situats tots dos a més d'1 km.  
Els impactes sobre el paisatge són generalment visuals i fruit de la percepció de l'observador, els quals afecten la qualitat i fragilitat de l'escena. Els punts d'observació més afectats seran la carretera CV-60, encara que amb una visibilitat molt baixa/baixa que discorre al sud de les parcel·les, l'itinerari municipal de l'Ermita i la sendera YS-IX-566.7  
  
Els impactes sobre el patrimoni cultural deriven de l'existència d'elements patrimonials, els quals poden ser potencialment destruïts o danyats per les activitats que s'hi duguen a terme. En els voltants de la superfície ocupada per la instal·lació, es troben els jaciments arqueològics següents: Camp de la Carrasqueta, Marxillent, Marxillent I, Marxillent II, la Torre i el Pinar. Es faran sondejos arqueològics, amb anterioritat a l'execució del projecte constructiu, amb la finalitat de determinar les característiques i l'extensió d'estos jaciments arqueològics, tal com indica l'informe emés per l'òrgan competent en la matèria. No hi ha constància de cap element arquitectònic amb la consideració de bé d'interés cultural o bé de rellevància local que puga veure's afectat per l'actuació.  
  
La zona s'emmarca en la massa d'aigua subterrània MASb 080.196 serra Grossa del Pla hidrològic del Xúquer 2022-2027, de mal estat global. Quant a la permeabilitat, la mitat inferior de les parcel·les es considera molt alta, i la mitat superior, baixa. Sobre la recàrrega d'aqüífers, el territori ocupat per la planta es classifica com a àrea estratègica 1, i àrea amb escàs interés. Per a tota la superfície ocupada per la planta, la vulnerabilitat d'aqüífers es considera baixa.  
En les parcel·les on se situa la planta, hi ha afecció per pendents superiors al 25 % en zones de rambles, barrancs i límits entre parcel·les de cultius. No obstant això, les zones afectades es deixen lliures d'ocupació de panells solars.  
Una vegada finalitzada la vida útil del projecte fotovoltaic, hauran de dur-se a terme una sèrie d'actuacions de desmantellament dels elements instal·lats, així com unes altres de restauració pròpiament dita.  
Conclusió  
El projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, en concordança amb el grup 4, epígraf i, del seu annex II.  
L'expedient ha seguit el tràmit d'avaluació d'impacte ambiental simplificada, que preveu la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha esmentat anteriorment, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Estimar que el projecte PSFV Castelló de Rugat i la seua infraestructura d'evacuació, promogut per Polux Venture Energy, SL, sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes del present informe, en particular:  
(1) El promotor haurà de complir totes les mesures preventives i correctores previstes en el document ambiental, el projecte tècnic i altra documentació que conste en l'expedient, mentres no contradiguen el que establix la present resolució.  
  
(2) Es recorda el compliment de tota la legislació rellevant que siga aplicable, i que afecte els elements del medi que recull esta resolució.  
  
(3) S'hauran d'incorporar al disseny del projecte el condicionat i les mesures correctores establides en els informes dels òrgans competents en matèria d'ordenació del territori i paisatge, i en matèria de medi natural i que s'exposen en el cos d'esta declaració. Estes mesures i condicions s'hauran d'incorporar al projecte d'execució en la memòria, plànols i pressupost, per a l'execució real i efectiva, i es verificaran en fases posteriors de la tramitació per l'òrgan substantiu, prèviament a l'autorització de l'explotació.  
(4) Per a preservar els elements del patrimoni cultural i d'acord amb el que establix l'òrgan competent en la matèria, el projecte estarà subjecte a les condicions següents:  
- La realització de sondejos arqueològics, amb anterioritat a l'execució del projecte constructiu, amb la finalitat de determinar les característiques i l'extensió d'estos jaciments arqueològics. Els sondejos hauran de realitzar-se en les parcel·les 83986I61936930, 01084D70979040, 93099M74389179 i 46092A00100164. També s'haurà de fer un control i seguiment arqueològic intensiu, per part de tècnics especialitzats, de totes les obres, per a la implantació d'esta planta fotovoltaica, subestació i infraestructures, especialment dels moviments de terres que es duguen a terme que tinguen una afectació sobre el subsol.  
  
- El compliment de les mesures correctores indicades en la memòria per a la salvaguarda del patrimoni etnològic detectat.  
Si, durant l'execució de les obres, s'hi troben restes paleontològiques, arqueològiques o etnogràfiques, el promotor haurà de posar el fet en coneixement de la conselleria competent en matèria de cultura de manera immediata, i adoptar les mesures pertinents per a protegir-les i conservar-les, de conformitat amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
  
(5) Atesa la localització del projecte en zona d'influència forestal, s'haurà de complir el que es disposa en el plec general de normes de seguretat en prevenció d'incendis forestals que s'ha de tindre en compte en l'execució d'obres i treballs que es facen en terreny forestal o en els seus voltants, annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
(6) Hauran d'excloure's de la instal·lació de panells solars fotovoltaics els terrenys forestals segons la Llei 3/1993, forestal de la Comunitat Valenciana, especificats en l'informe emés en matèria de medi natural. Així mateix, es donarà compliment a la resta de mesures preventives exposades en este informe.  
(7) Amb la finalitat de millorar la integració paisatgística de la instal·lació, s'haurà d'unificar la tipologia del sistema de sustentació dels mòduls, preferentment a un sol tipus, o, en cas necessari (millor manteniment de la morfologia del territori), agrupar per grans àrees la tipologia, evitant, així, una alternança de sistemes incoherent paisatgísticament, d'acord amb el criteri de l'organisme competent en paisatge. A més, es donarà compliment a la resta de mesures d'integració paisatgística (MIP) reflectides en el seu informe, vinculants per a l'actuació i que seran arreplegades, per tant, en el seu projecte.  
(8) Es donarà compliment de les mesures reflectides en els informes de la Confederació Hidrogràfica del Xúquer, relatius a l'ocupació de zones de policia, afecció de la integritat dels llits, abocaments, etc.  
(9) L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
(10) Per a reduir l'erosió hídrica de la pluja i mantindre l'estrat en condicions adequades per a una bona infiltració, s'haurà de respectar la topografia dels bancals existents, segellar la superfície mínima de terreny possible, mantindre la vegetació existent en les zones no ocupades pels mòduls i plantar vegetació anàloga a l'existent amb inclusió d'espècies arbustives i arbòries, sense ús d'herbicides. S'aplicaran mesures correctores per a evitar l'erosió dels sòls nus.  
  
(11) Es disposarà de zones impermeabilitzades i d'un sistema de recollida de possibles fuites d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat; s'establiran les zones de recollida de residus i no s'apilaran en zones amb pendents elevats o amb perillositat d'inundació.  
(12) Els sòls i altres materials naturals excavats durant les activitats de construcció, quan no vagen a emprar-se en l'obra mateixa, seran gestionats per gestor autoritzat.  
(13) No podran utilitzar-se herbicides, plaguicides, insecticides, rodenticides o altres productes químics que, per les seues característiques, provoquen pertorbacions en els sistemes vitals de la fauna. Tampoc s'utilitzarà en el procés de neteja dels mòduls fotovoltaics cap mena de sabó, dissolvent o substància que puga contaminar el sòl o l'aqüífer.  
  
(14) El tancat perimetral haurà d'ajustar-se al que disposa el Decret 178/2005, de 18 de novembre, del Consell de la Generalitat, pel qual s'establixen les condicions dels tancats en el medi natural i dels tancaments cinegètics. A més, per a evitar la col·lisió d'aus contra el tancat de la planta solar, s'han de col·locar plaques metàl·liques o d'un material plàstic fabricat en poliestiré o similar, de color blanc i acabat mat de 20 × 20 cm (o 25 × 25 cm), que hauran de situar-se en els espais entre suports.  
(15) Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació ha d'estar a la disposició de les autoritats competents.  
(16) L'emissió de l'autorització administrativa de tancament definitiu de la central obligarà el promotor a desmantellar-la, en les condicions proposades en el Pla de desmantellament de la instal·lació i de restauració del terreny i de l'entorn.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 24 de gener de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.